Bylmoordenaar het glo selfmoordneigingsArgieffoto Mario Allers (42), wat op parool vrygelaat is nadat hy drie mense in 1999 met ŉ byl vermoor het, het Donderdag in die Roodepoort-landdroshof verskyn in verband met die onlangse moord op sy vrou. Die hofverrigtinge was vir ŉ ruk lank vertraag nadat hy nie reageer het toe hy na die beskuldigdebank geroep is nie. Hy is eers om 11:00 ingesweer. Die saak is tot 22 Augustus uitgestel vir verdere ondersoek. Die staat het versoek dat Allers onder streng bewaking gehou word, aangesien hy glo selfmoordneigings het. Hy het na bewering verlede Woensdagoggend omstreeks 02:00 sy vrou Carol (51) by hul huis in Randparkrif in Roodepoort vermoor. Volgens Beeld is sy drie keer met ŉ skerp voorwerp in haar rug gesteek en een keer in die arm. Allers het Vrydag in die landdroshof in Roodepoort verskyn en het aansoek gedoen om regshulp. Hy is in 1999 in hegtenis geneem vir die moord op sy ma, ouma en beste vriend. Hy was in daardie stadium 27 jaar oud. Hy het hulle by die gesin se huis in die Bluff, Durban, met ŉ byl aangeval. Die distriksgeneesheer het in daardie stadium aangedui Allers is nie bevoeg om verhoor te word nie en hy ly aan dwelm-geïnduseerde skisofrenie.